Премьер-лигэр къахукъуоплъ
«Спартак-Налшык» (Налшык) — «Балтика» (Калининград) — 2:0 (2:0). Налшык. «Спартак» стадион. Накъыкъэм и 19-м. ЦIыху 5250-рэ еплъащ.
Судьяхэр: Еськов (Мэзкуу), Гаврилин (Владимир), Богач (Люберцы).
«Спартак-Налшык»: Коченков, Джудович, Засеев, Овсиенкэ, Багаев, Коронов (Буйтрагэ, 89), Концедалов, Чеботару (Зинович, 86), Медведев (Абазэ, 90), Аверьянов (Гуэщокъуэ, 77), Сирадзе.
«Балтика»: Шелия, Васильев, Зимулькэ, Плопэ, Сысуев, Стоцкий, Чиркин, Зюзинс (Гацко, 8), Вотинов, Вишняковс, Скавыш (Сальников, 79).
Топхэр дигъэкIащ: Аверьяновым, 8 (1:0). Аверьяновым, 44 (2:0).
Дагъуэ хуащIащ: Сысуевымрэ Васильевымрэ.
«Спартак-Налшыкыр» ебгъэрыкIуэ зэпытт. Апхуэдиз цIыху куэд щIауэ Налшык и «Спартак» стадионым къекIуэлIэжатэкъым. Псом япэрауэ, ар къыхэкIащ мы зэIущIэм мыхьэнэшхуэ зэриIэм. КъищынэмыщIауэ, сэбэп хъуащ стадионым пщIэншэу топджэгум дихьэххэр зэрырагъэхьамрэ телевиденэм джэгур къызэримыгъэлъэгъуэфамрэ. Мыгъэрей зэIущIэхэм ящыщу мы зыращ дунейр къызэIымыхьауэ ирихьэлIар икIи абы куэдым я гукъыдэжыр къиIэтри, «Спартак-Налшыкымрэ» «Балтика»-мрэ хэт премьер-лигэм щIэбэныну нэхъ хуэфащэми щызэхагъэкI зэпэщIэувэныгъэр я нэкIэ зрагъалъагъуну цIыху минитхум щIигъу къекIуэлIащ.
Мыбы ирихьэлIэу Хабаровск щыIа джэгугъуэр иухат. Абы ди ныкъуэкъуэгъухэм ящыщ «СКА-Энергия»-р «Уфа»-м щытекIуэфатэкъым. Абы къикIырт иджы «Балтика»-р хигъащIэмэ, «Спартак-Налшыкым», щэбэт къакIуэ Башкортастаным къыщыпэщылъ иужьрей зэIущIэм кърикIуэм емылъытауэ, ещанэ увыпIэр къызэрихьыр. КъищынэмыщIауэ, хабаровскдэсхэми я сэбэп екIынут, абыхэм якIэлъеIэ калининградэсхэр къыпагъэхунурэ.
Джэгум зэрыщIидзэу псори наIуэ къэхъуащ. Налшыкдэсхэм ар ирагъэжьащ мы зэIущIэм куэд дыдэ зэрелъытар къагурыIуэрэ езыхэм къалъысыр зыми зэрырамытынур къагъэлъагъуэу. Ар ирыщIагъэбыдэжащ псынщIэу бжыгъэр къызэрызэIуахамкIэ. Еянэ дакъикъэм Короновыр ижьырабгъумкIэ хьэщIэхэм я гъуэм бгъэдыхьащ, къыпэщIэува гъуащхьэтетищыр Iэзэу къызэринэкIри. НапIэзыпIэм абы топыр Аверьяновым хуигъэжащ икIи мыдрейм «Балтика»-м и гъуащхьэтет Шелия зы гугъапIи къыхуигъэнакъым.
ПсынщIэу япэ зэрищам налшыкдэсхэр нэхъри тригъэгушхуащ. Ахэр зыубыдыфын зы къаруи иджы щымыIэу къыпщыхъурт: ящIэ псори хъурт, Iэзэуи гъуэм еуэрт. Уеблэмэ ди гъуащхьэхъумэхэри ипэкIэ кIуатэрт. Апхуэдэу Засеев Аслъэн лъэщу зэуа топым хьэщIэхэм я гъуащхьэтетыр ерагъыу пэлъэщауэ аращ. КъыкIэлъыкIуэу Сирадзе Давид, Медведев Алексей, Коронов Игорь сымэ Iэмал гъуэзэджэхэр яIащ. АрщхьэкIэ бжыгъэр зыгъэбэгъуар Аверьяновырщ. Багаевыр лъэщу зэуа топыр къыхуэмыубыду Шелия къигъэлъеижащ икIи абы япэу нэса Алексей хьэщIэхэм ящысхьакъым — 2:0. Ар къыщыхъуар джэгум и япэ Iыхьэр и кIэм нэсыпауэщ.
Загъэпсэхуу къихьэжа иужькIэ, «Балтика»-р нэхъ «къэбэдзэуэжащ». АдэкIэ икIуэт зэрамыIэр ящIэу абы и футболистхэр ебгъэрыкIуащ. ИкIи мызэ-мытIэу топ дагъэкIыфыну щытащ. АрщхьэкIэ ди гъуащхьэтетымрэ гъуащхьэхъумэхэмрэ яIэщIэкIыфакъым. Уеблэмэ, «Спартак-Налшыкым» бжыгъэр ирагъэгъэбэгъуат, ауэ Медведевым дигъэкIа топыр судьям хибжакъым.
Апхуэдэ бжыгъэми ди футболистхэри стадионым къыщызэхуэсахэри нэсу арэзы ящIырт — къалэн нэхъыщхьэр гъэзэщIа хъуат. АдэкIэ премьер-лигэм зэрыщIэбэныну гъуэгур къызэIухащ. Хуейуэ къалъытэрэ трагъэкIуэдэн мылъкушхуэ яIэмэ, ари зрагъэхъулIэфынущ.
Стадионым куэд къекIуэлIат. «Спартак-Налшыкымрэ» «Балтика»-мрэ я зэIущIэм кърихьэлIат Футбол Лъэпкъ Лигэм (япэ дивизионым) и президент Ефремов Игорь. Абы хуэфэщэн пщIэ лъагэ ди командэм и джэгукIэм хуищIащ икIи къалэнышхуэхэр зэрыхуэгъэзэщIэнур къыхигъэщащ.
Аращи, мыгъэрей зэхьэзэхуэм ипкъ иткIэ, япэ дивизионым хэкIри премьер-лигэм кIуакIэщ Свердлов областым и «Урал»-мрэ Томск и «Томь»-мрэ. Абы щIэбэныну Iэмал ягъуэтащ накъыгъэм и 30-мрэ мэкъуауэгъуэм и 4-мрэ мыхьэнэшхуэ зиIэ джэгугъуитI къызыпэплъэ «Спартак-Налшыкымрэ» «СКА-Энергия»-мрэ. Абы хьэрхуэрэгъу къащыхуэхъунущ премьер-лигэм щекIуэкI зэпеуэм епщыкIущанэ-епщыкIуплIанэ увыпIэхэр къыщызыхь командэхэр. Новгород Ищхъэрэ и «Волга»-р, Пермь и «Амкар»-р, Самарэ и «Крылья Советов»-р, Дон Iус Ростов и «Ростов»-р ныкъуэкъуэгъухэм ящыщ зыуэ къыщIэкIыфынущ. Ахэр хагъэщIэфмэ, къэралым футболымкIэ и гуп нэхъыщхьэм кIуэнущ.
Япэ дивизионым хагъэкIыу етIуанэм ирагъэхынухэр нэхъ зэхэгъэкIыгъуей хъуащ. Астрахань и «Волгарь»-м гъусэ хуэхъуфынущ Новокузнецк и «Металлург-Кузбасс»-р е Мэзкуу областым и «Химки»-р. Ар наIуэ щыхъунур дызыхуэкIуэ щэбэтырщ.
Иджы фащыдгъэгъуэзэнщ япэ дивизионым хэт адрей командэхэм иужьу ирагъэкIуэкIа зэIущIэхэм къарикIуа бжыгъэхэм. Мис ахэр: «Урал» (Свердлов область) — «Шинник» (Ярославль) — 0:0, «Балтика» (Калининград) — «Нефтехимик» (Нижнекамск) — 2:2, «СКА-Энергия» (Хабаровск) — «Уфа» (Уфа) — 0:0, «Торпедо» (Мэзкуу) — «Химки» (Мэзкуу область) — 1:1, «Волгарь» (Астрахань) — «Сибирь» (Новосибирск) — 1:0, «Салют» (Белгород) — «Томь» (Томск) — 0:1, «Петротрест» (Санкт-Петербург) 1 «Ротор» (Волгоград) —1:0.
Урысей Федерацэм футболымкIэ и япэ дивизионым 2012 — 2013 гъэхэм щекIуэкI зэхьэзэхуэр накъыгъэм и 25-м иухынущ. А махуэм «Спартак-Налшыкыр» Башкортастаным и къалащхьэм «Уфа»-м щыдэджэгунущ. Къызэрыхэдгъэщащи, а зэIущIэм ди щIалэхэм я дежкIэ зы мыхьэнэи иIэжкъым икIи премьер-лигэм и командэхэм ящыщ зым зэрыхуэзэнум темыплъэкъукIыу зыхуагъэхьэзыр хъунущ.
Жыласэ Заурбэч.
ЗэIущIэ нэужьым
Перевертайлэ Евгений, «Балтика»-м и тренер нэхъыщхьэ:
Налшыкдэсхэм сохъуэхъу
— ЗыкIи зэтемыхуэ таймитI нобэ едгъэкIуэкIащ. Япэ Iыхьэм ди щIалэхэр зыгъэсэныгъэ пэлъытэу къихьащ. Загъэпсэхуа иужькIэ ягу къэдгъэкIыжащ хьэрхуэрэгъу лъэщым зэрыпэщIэтыр икIи апхуэдэу ирагъэкIуэкIмэ фIы зэрыщIамыхынур. «Спартак-Налшыкым» мы зэIущIэм и мыхьэнэр фIы дыдэу къыгурыIуэрт икIи зэфIэкI лъагэ къигъэлъэгъуащ. Дэ апхуэдэ бэнэныгъэхэм иджыри дыхуэхьэзыркъым. Налшыкдэсхэм сохъуэхъу мыгъэрей зэхьэзэхуэм увыпIэфI къызэрыщахьамкIэ икIи ди гуапэщ премьер-лигэм ягъэзэжыну — ар абыхэм яхуэфащэу къыдолъытэ.
— ТекIуэныгъэ къэфхьын фи мураду Налшык фыкъэкIуат?
— ЗэрыхъукIэ нэхъыфIу зыкъэдгъэлъэгъуэну ди мурадащ.
Шыпш Тимур, «Спартак-Налшыкым» и тренер нэхъыщхьэ:
Хэт къытхуэзэми, тлъэкI къэдгъэнэнукъым
— Нобэ къыддэщIыну стадионым къекIуэлIа псоми фIыщIэ ин яхуэсщIыну сыхуейщ — ахэр хуабжьу къыддэIэпыкъуащ. ФIыщIэ яхуэфащэщ яжетIа псори дагъуэншэу зыгъэзэщIа ди щIалэхэми. Мы гъэм япэу апхуэдэу нэсу арэзы дыкъащIауэ аращ.
— ЗэпэщIэуэ зэIущIэхэм премьер-лигэм щыщу дэтхэнэ командэм фыщыхуэзэмэ нэхъ къафщтэрэ?
— Абы ущIыхэдэн щыIэкъым. Хэт къытхуэзэми, тлъэкI къэдмыгъанэу деныкъуэкъунущ.
— «Спартак-Налшыкым» ещанэ увыпIэр къихьакIэщ. Зыри къызэрымыкIыж иужь джэгугъуэм хувиIэ мурадыр сыт? Ди щIалэхэм ящыщу зыгуэрхэм зевгъэгъэпсэхуну?
— Зызыгъэпсэхун хуейхэри диIэщ. АрщхьэкIэ апхуэдэ Iэмал еттмэ, абыхэм я Iэпкълъэпкъыр зэщIэнэнкIэ, адрейхэм я джэгукIэм дэмыхъужынкIэ хъунущ. Аращи, Уфа хэт здэтшэнуми быдэу дегупсысынущ.
Хьэтау Ислъам.
